**SODELUJOČI**

**Prof. dr. Sarah Pink (**[**Laboratorij za nastajajoče tehnologije**](https://www.monash.edu/mada/research/labs/emerging-technologies-lab)**, Univerza Monash, Avstralija)** je ena najbolj znanih dizajnerskih antropologinj na svetu. Pred kratkim je postala direktorica raziskovalnega laboratorija na Univerzi Monash v Melbournu, kjer izvajajo interdisciplinarne raziskave družbenih, kulturnih in izkustvenih vidikov oblikovanja, uporabe in razvoja novih tehnologij. Posveča se pametnim tehnologijam, avtomatizaciji, podatkovni analizi, digitalni prihodnosti človeštva in snovanju naprav za zdravje in dobro počutje. V projektih proučuje avtonomna vozila, mobilnostne storitve, digitalne energetske prihodnosti, sisteme za sledenje in nosljive naprave ter skuša razumeti pomen digitalnih tehnologij v vsakodnevnem življenju.

**Peter Pos ([Alliander](https://www.alliander.com/en), Nizozemska)** seje po zaključku študija strojništva na Univerzi Twente leta 1993 zaposlil pri podjetjih DAF Trucks in Nizozemske železnice. Od leta 2007 dela v podjetju Alliander, ki je največji nizozemski operater distribucijskega omrežja, in se tam od leta 2011 ukvarja z energetskim prehodom. V zadnjih letih vse bolj spoznava, da energetski prehod ni le tehnološki, pač pa predvsem družbeni problem, zato bo preoblikovanje energetskega sistema moralo biti bolj celovito. S takšnim izhodiščem je zaposlen kot svetovalec za energetski prehod, o teh temah pa predava številnim deležnikom.

**Marko Javornik ([Voyego](https://www.voyego.com/), Slovenija)** je generalni direktor podjetja Voyego, samostojne divizije skupine Comtrade Group, ki se posveča digitalizaciji transporta in mobilnosti. Javornik vodi partnerstva podjetja Voyego s ključnimi kupci, kot sta Ryanair in Daimler. Je tudi ustanovitelj Laboratorija za digitalni transport Voyego, ki sodi med vodilna evropska strokovna središča za nove tehnologije in poslovne modele, povezane s transportom. V zadnjih dvajsetih letih je vodil večje inovacijske projekte na področju digitalnega poslovanja v različnih vejah mednarodnega poslovanja. Javornik je tudi vodja delovne skupine za vodenje in poslovne modele pri MaaS Alliance, kot govornik in moderator pa je sodeloval pri vodilnih industrijskih dogodkih po vsem svetu. Vpoglede v prihodnost mobilnosti in digitalizacije potovanj črpa iz bogatih izkušenj in strasti za digitalne tehnologije.

**Dr. Dan Podjed (**[**ZRC SAZU**](https://www.zrc-sazu.si/)**, Slovenija)**, eden izmed iniciatorjev projekta PEOPLE, je antropolog, ki si je za poslanstvo zadal razvoj ljudem in okolju prijaznih tehnologij. Zaposlen je kot znanstveni sodelavec ZRC SAZU, poleg tega pa je docent za kulturno in socialno antropologijo na Univerzi v Ljubljani. Vodi več aplikativnih in interdisciplinarnih projektov ter sodeluje pri razvoju ljudem prijaznih tehnoloških inovacij (projekt DriveGreen), sistemov za zmanjšanje porabe energije, izboljšanje zdravja in dobrega počutja v stavbah (projekta MOBISTYLE in TripleA-reno) in rešitev za trajnostno ravnanje z odpadki v gospodinjstvih (projekt Nevidno življenje odpadkov). Leta 2010 je soustanovil Mrežo za aplikativno antropologijo Evropskega združenja socialnih antropologov ter z njo zasnoval osrednjo evropsko prireditev s področja aplikativne antropologije Why the World Needs Anthropologists.

**PROGRAM**

12:00 - 12:30 Registracija

12:30 - 12:35 Uvodni nagovor, dr. Ingrid Slavec Gradišnik (ZRC SAZU)

12:35 - 12:45 Kaj sledi projektu PEOPLE?, dr. Dan Podjed (ZRC SAZU)

12:45 - 13:00 Prihodnost mobilnosti, Marko Javornik (Voyego)

13:00 - 13:30 Antropologija prihodnosti, nastajajoče tehnologije in napovedovanje izkušenj, prof. dr. Sarah Pink

(Univerza Monash, Avstralija)

13:30 - 13:45 Študentski skupini projekta PEOPLE (Slovenija in Velika Britanija)

13:45 - 14:15 Antropologija mi je bila že dolgo blizu, a se tega nisem zavedal. Peter Pos (Alliander, Nizozemska)

14:15 - 14:30 Študentski skupini projekta PEOPLE (Češka in Nizozemska)

14:30 - 15:30 Razprava

15:30 - 16:00 Druženje